Ucraina a lansat duminică un atac masiv cu zeci de drone asupra peninsulei Crimeea, susține Ministerul rus al Apărării. Sistemele de apărare antiaeriană le-ar fi distrus pe toate. Precizările au venit după ce oamenii au relatat pe rețelele de socializare că s-au auzit explozii într-un port din peninsulă.
Toate informațiile despre războiul din Ucraina - ziua 739- LIVE pe HotNews.ro:
08:33 Sistemele de apărare antiaeriană ale Rusiei au distrus toate cele 38 de drone pe care Ucraina le-a lansat asupra Peninsulei Crimeea duminică dimineaţă devreme, a afirmat Ministerul rus al Apărării, după ce pe reţelele sociale din Ucraina şi Rusia au apărut relatări privind explozii puternice în portul Feodosia, potrivit Reuters și News.ro.
Ministerul rus al Apărării nu a precizat dacă sunt pagube sau victime, în declaraţia sa de pe Telegram.
Traficul rutier în apropiere de Feodosia a fost restricţionat, au anunţat anterior oficiali instalaţi de ruşi în Crimeea. Circulaţia pe podul care face legătura între Peninsula Crimeea şi Rusia continentală a fost întrerupt pentru câteva ore, fiind reluat în jurul orei 01.40 GMT, au afirmat, pe Telegram, oficialii instalaţi de ruşi în Crimeea.
Reţelele sociale ruseşti şi ucrainene au citat locuitori din Feodosia care au relatat că explozii puternice au fost auzite în zona portului maritim şi una depozit de petrol, duminică, la ora locala 2 a. m. (sâmbătă, la ora 23.00 GMT).
Reuters a precizat că nu a putut verifica în mod independent relatările privind exploziile. Deocamdantă, oficialii ucraineni nu au comentat.
Autoritățile impuse de Moscova din Crimeea ocupată au închis traficul pe Podul Kerci de la ora 3:40.
Scurtă recapitulare a evenimentelor recente privind războiul:
- Un atac cu drone rusești asupra orașului Odesa a ucis cel puțin 8 persoane
- Mama lui Alexei Navalnîi a vizitat, alături de cuscra sa, mormântul opozantului sâmbătă, la o zi după ce a fost înmormântat. Rușii au făcut din nou coadă pentru a depune flori pe mormântul defunctului politician de opoziție. Cel puțin 120 de persoane, reținute în Rusia pe fondul evenimentelor de comemorare a lui Navalnîi
- La mai puțin de o lună de când a fost numit noul șef al forțelor armate ucrainene, generalul Oleksandr Sîrskîi sugerează că a schimbat mai mulți comandanți.
- Momentul în care o dronă lovește un bloc în orașul lui Putin.
- Cancelarul Olaf Scholz a anunțat oficial sâmbătă că Germania investighează amănunțit scurgerea "gravă" a unei înregistrări publicată de propagandista Margarita Simonian și în care ofițeri germani discutau informații clasificate referitoare la războiul din Ucraina. Ministerul german al Apărării a confirmat sâmbătă că a fost interceptată o conversație secretă a forțelor aeriene
- Ministrul rus de Externe, Serghei Lavrov, a susținut, în Turcia, că "Guvernul de la Chișinău, condus de cetățeni români, pur și simplu calcă pe urmele regimului de la Kiev, desființând tot ce este rusesc".
- Ministrul de Externe de la Chișinău, Mihai Popșoi, spune că regimul de la Kremlin nu are niciun drept moral de a ține lecții despre democrație și libertate
- Probabil că Rusia a reținut la sol avioanele sale de recunoaștere A-50 care erau trimise în sprijinul operațiunilor din Ucraina după doborârea a două astfel de aeronave, a declarat Ministerul britanic al Apărării
- Aeroportul Pulkovo din Sankt Petersburg a fost închis timp de aproximativ o oră pentru sosiri și plecări, în timp ce autoritățile ruse au raportat că o dronă ucrainean a fost doborâtă deasupra Golfului Finlandei în seara zilei de 2 martie
----------------